उन्नाव। फतेहपुर चौरासी स्थित कस्तूरबा विद्यालय की छात्रा के साथ रेप की घटना में जिला समन्वयक बालिका शिक्षा पर भी गाज गिर गई है। उन्हें सर्वशिक्षा की जिम्मेदारी से मुक्त कर विभागीय कार्रवाई के आदेश दिए गए हैं। बीईओ को भी प्रतिकूल प्रविष्टि दी गई है। फतेहपुर चौरासी स्थित आवासीय विद्यालय की छात्रा के साथ हुई रेप की घटना में आरोपी शिक्षक और उसकी सहयोगी रही रसोइया को तो जेल भेज दिया गया है, लेकिन घटना के अन्य दोषियों पर भी गाज गिरना जारी है। जांच के दौरान विद्यालय का निरीक्षण करने में लापरवाही पर बीईओ उमाकांत को प्रतिकूल प्रविष्टि दी गई है, जबकि बालिका शिक्षा के जिला समन्वयक मुईन अहमद को सर्वशिक्षा की जिम्मेदारी से मुक्त कर मूल विभाग में वापस कर दिया गया है। उन पर घटना की जानकारी होने के बाद भी लापरवाही बरतने का भी आरोप है। बीएसए डा. मुकेश सिंह ने बताया कि अभी मुईन अहमद पर विभागीय कार्रवाई भी की जाएगी। मालूम हो कि मुईन अहमद के बालिका शिक्षा डीसी के पद पर रहते हुए मौरावां, हसनगंज और सरोसी कस्तूरबा विद्यालयों में भी घटनाएं हो चुकी हैं लेकिन सभी घटनाओं में उन्होंने कार्रवाई करने के बजाए दोषियों का बचाव करने का कार्य किया था।